DIRETTIVA TAL-KUMMISSJONI 2009/97/KE
tat-3 ta' Awwissu 2009
li temenda d-Direttivi 2003/90/KE u 2003/91/KE jistabbilixxu miżuri ta’ implimentazzjoni għall-iskopijiet tal-Artikolu 7 tad-Direttivi tal-Kunsill 2002/53/KE u 2002/55/KE rispettivament fir-rigward tal-karatteristiċi li għandhom jiġu koperti bħala minimu mill-eżami u l-kundizzjonijiet minimi għall-eżami ta’ ċerti varjetajiet ta’ speċi ta’ pjanti agrikoli u ta’ ħxejjex
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/53/KE tat-13 ta’ Ġunju 2002 dwar il-varjetajiet komuni ta’ katalgi ta’ speċi ta’ pjanti agrikoli (1), u partikolarment l-Artikolu 7(2) (a) u (b) tagħha,
Wara li kkunsidrat id-Direttiva tal-Kunsill 2002/55/KE tat-13 ta’ Ġunju 2002 dwar il-marketing ta’ żrieragħ tal-ħxejjex (2), u b’mod partikolari l-Artikolu 7(2) (a) u (b) tagħha,
Billi:
(1)
Id-Direttivi tal-Kummissjoni 2003/90/KE (3) u 2003/91/KE (4) ġew adottati biex jiżguraw li l-varjetajiet li l-Istati Membri jinkludu fil-katalgi nazzjonali tagħhom jikkonformaw mal-linji gwida stabbiliti mill-Uffiċċju Komunitarju għall-Varjetajiet tal-Pjanti (CPVO) fir-rigward tal-karatteristiċi li għandhom jiġu koperti bħala minimu mill-eżami tal-ispeċi varji u l-kundizzjonijiet minimi għall-eżami tal-varjetajiet, sa fejn kienu ġew stabbiliti linji gwida ta’ dan it-tip. Għal varjetajiet oħra, dawk id-Direttivi jipprevedu l-applikazzjoni tal-linji gwida tal-Unjoni Internazzjonali għall-Protezzjoni ta’ Varjetajiet ġodda ta’ Pjanti (UPOV).
(2)
Is-CPVO sadanittant stabbilixxa linji gwida ulterjuri għal għadd ta’ speċi oħra, u aġġorna dawk eżistenti.
(3)
Rigward id-Direttiva 2003/90/KE, iridu jiżdiedu linji gwida għal speċi ġodda li dan l-aħħar ġew inklużi fil-listi ta’ speċi koperti mid-Direttivi tal-Kunsill 66/401/KEE (5) u 66/402/KEE (6).
(4)
Id-Direttivi 2003/90/KE u 2003/91/KE għandhom għalhekk jiġu emendati f’dan is-sens.
(5)
Il-miżuri stipulati f’din id-Direttiva huma skont l-opinjoni tal-Kumitat Permanenti dwar iż-Żrieragħ u Materjal ta’ Propagazzjoni għall-Agrikoltura, l-Ortikoltura u l-Foresterija,
ADOTTAT DIN ID-DIRETTIVA:
Artikolu 1
L-Annessi I u II għad-Direttiva 2003/90/KE joħdilhom posthom it-test fil-parti A tal-Anness għal din id-Direttiva.
Artikolu 2
L-Annessi għad-Direttiva 2003/91/KE joħdilhom posthom it-test fil-parti B tal-Anness għal din id-Direttiva.
Artikolu 3
Għall-eżamijiet mibdija qabel l-1 ta’ Jannar 2010, l-Istati Membri jistgħu japplikaw id-Direttivi 2003/90/KE u 2003/91/KE fil-verżjoni li tapplika qabel l-emenda tagħhom permezz ta’ din id-Direttiva.
Artikolu 4
L-Istati Membri għandhom jadottaw u jippubblikaw, sa mhux aktar tard mill-31 ta’ Diċembru 2009, il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Għandhom minnufih jikkomunikaw lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mill-1 ta’ Jannar 2010.
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati minn referenza ta’ dan it-tip dakinhar li jiġu ppubblikati uffiċjalment. L-Istati Membri għandhom jistabbilixxu kif għandha ssir referenza ta’ dan it-tip.
Artikolu 5
Din id-Direttiva għandha tidħol fis-seħħ fl-20 jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 6
Din id-Direttiva hi indirizzata lill-Istati Membri.
Magħmula fi Brussell, it-3 ta’ Awwissu 2009.